Ada Hegerberg

**Ada Martine Stolsmo Hegerberg** (født 1995) er en norsk fotballspiller som spiller for Olympique lyonnais (Lyon) og det norske landslaget.

Hegerberg er åtte ganger fransk seriemester. Hun har vunnet Mesterligaen (UEFA Champions League), gull i norsk og fransk cup, og sølv i tysk - samt sølv i EM med det norske landslaget. 

Hun har mottatt Fotballforbundets Gullballen i 2015, 2016 og 2018. UEFA kåret henne til Europas beste kvinnelige fotballspiller 2015/16, og i 2018 ble hun første kvinne noensinne til å vinne hedersprisen Gullballen (Ballon d'Or) som verdens beste fotballspiller. Hun er toppscorer i fransk serie, og tidenes mestscorende spiller i Champions League, med sine 59 mesterligamål, satt i finalen i 2022 da Lyon tok tittelen for sjette gang.

Hun er ansett som en av verdens beste kvinnelige spillere. Spillgiganten EA rangerte henne som den femte største landslagsstjernen i spillet FIFA World Cup 23 rett før verdensmesterskapet.

## Oppvekst og ungdomsår
Hegerberg vokste opp i en fotballfamilie i Sunndal og spilte for Sunndal Fotball sammen med sin to år eldre søster Andrine Hegerberg, også hun med karriere på nasjonalt og internasjonalt nivå. Moren Gerd Stolsmo spilte i Toppserien med Trondheims-Ørn. Faren Stein Erik Hegerberg spilte på nest høyeste nivå i Sunndal og trente Ørn i én sesong. I 2007 flyttet familien til Kolbotn i Akershus hvor søstrene kunne satse i ungdomslagene til Kolbotn IL.

## Klubbkarriere

### Kolbotn (2010–2011)
Ada og Andrine og ble tidlig regnet som to av de mest talentfulle fotballspillerne i Norge og vant Statoils unge talentpris i henholdsvis juli og september 2011. Ada debuterte i Toppserien for Kolbotn som 16-åring og ble trolig yngste spiller som har scoret hat-trick i Toppserien - mot serieleder Røa i løpet av sju minutter.

### Stabæk (2012)
Etter tre år i Kolbotn, der søstrene tok bronse i Toppserien 2010 og 2011, signerte begge for Stabæk før 2012-sesongen. Med Stabæk tok søstrene sølv i serien og gull i den norske cupen. Hegerberg vant Statoils unge talentpris som månedens talent også i mai 2012.

I Stabæk ble Hegerberg toppscorer med 25 mål på 18 kamper i 2012-sesongen. Før avspark i den norske cupfinalen i 2012 ble Hegerberg overrakt trofé for å ha blitt kåret til «Årets komet» av Serieforeningen. Hun scoret hat-trick i første omgang og Stabæk ble norgesmester etter at Hegerbergs jevngamle lagvenninne, Caroline Graham Hansen, scoret det siste målet som ga seier 4–0 over Røa Dynamite Girls.

### Turbine Potsdam (2013–2014)
Vinteren 2013 signerte begge søstrene for den tyske eliteserieklubben Turbine Potsdam. Ada Hegerberg debuterte med scoring i første kamp. Laget ble nummer to både i serien og cupen.

### Lyon (2014–)

I juli 2014 signerte Hegerberg en toårskontrakt med franske Olympique lyonnais i Lyon og valgte for første gang en annen klubb enn søsteren. Hun leverte en slagkraftig første sesong med 26 mål på 22 kamper. Lyon vant den franske toppserien samt den franske cupfinalen, der Hegerberg scoret Lyons utligningsmål mot Montpellier. I november 2015 forlenget hun avtalen med Lyon til 2019.

I 2015/16-sesongen ble hun toppskårer i Division 1 Féminine med 33 mål på 21 kamper, og ble av UEFA kåret til Europas beste kvinnelige fotballspiller.

Lyon vant serien for niende gang 8. mai 2016. En uke senere vant klubben Coupe de France Féminine. Laget tok deretter "The treble" med seier i mesterligafinalen mot Wolfsburg. Hegerberg scoret Lyons eneste mål i ordinær spilletid - og scoret ikke i straffesparkkonkurransen som måtte til - men Lyon vant til slutt finalen. Hegerberg endte med 13 scoringer i Mesterligaen og 54 mål totalt i sesongen 2015/16, og ble kåret til Lyons beste spiller.

Sesongen 2016/17 endte med ny seier i serien for Lyon, der Hegerberg sto for 20 mål. Dette var klubbens tiende seriegull på rad. Lyon vant også cupen etter at de slo Paris Saint-Germain i straffesparkkonkurranse. 1. juni 2017 slo de Paris Saint-Germain i finalen i Champions League, også på straffespark.

Sportsjournalister fra UEFAs 55 medlemsland kåret Hegerberg til Europas beste fotballspiller i sesongen 2015/16. Hun mottok prisen i Monaco 25. august 2016 sammen med Cristiano Ronaldo som mottok prisen på herresiden. BBC kåret henne til «Årets kvinnelige fotballspiller 2017» (BBC Women's Footballer of the Year 2017).

Med scoringen i Mesterligafinalen 2017/18 ble hun første kvinnelige spiller i mesterligahistorien til å score 15 mål på én sesong.

Hegerberg ble i 2018 kåret til Europas nest beste spiller i sesongen 2017/18, etter Pernille Harder. Hun ble nominert til «Årets spiller i verden» i 2018 av det internasjonale fotballforbundet FIFA sammen med sin tyske klubbkamerat Dzsenifer Marozsán og brasilianske Marta fra Orlando Pride.

I desember 2018 mottok hun som første kvinne hedersprisen Ballon d’Or, kjent som Gullballen på norsk.

Høsten 2019 ble hun tidenes mestscorende spiller i Champions League med 53 mål.

I januar 2020 fikk hun korsbåndskade under trening, som satte henne ut av spill i en lengre periode. Etter 625 dagers skadeavbrekk var hun tilbake på banen 5. oktober 2021 i Champions League-kamp mot svenske Häcken. Hegerberg kom raskt tilbake som den målscoreren hun var før skaden. Fra comebacket i oktober til sesongen ble avsluttet i juni 2022 leverte hun 17 mål på 28 kamper i serie, cup og Champions League.

Hun scoret sitt 59. mesterligamål i finalen i 2022 da hun hjalp laget til mesterligatriumf for sjette gang etter seier over Barcelona. Lyon vant også serien denne sesongen 2021/2022, men Hegerberg fikk en skade i VM-kvalifiseringskamp i september og var igjen ute av klubblaget i over et halvt år. Etter 204 dager ute av fotballen scoret hun etter et minutt i sin første kamp for Lyon etter skadeavbruddet. I sesongen 2022/2023 vant Lyon serien og cupen. 

## Landslaget
Hegerberg har landskamper for J15, J16, J17, J19, U20 og det norske A-landslaget.

Hun debuterte på A-landslaget da hun var 16 år og fikk spille 17 minutter av Norges kamp mot Nord-Irland 19. november 2011. Hennes første landslagsmål kom mot Japan i en turnering i Portugal 6. mars 2013.

Med landslaget tok Hegerberg sølv i EM i Frankrike i 2013 og deltok i VM i Canada 2015. I etterkant av EM i Nederland 2017, der Norge ble slått ut etter tre strake tap og 0-4 i målforskjell, ga hun beskjed til Norges Fotballforbund at hun ikke lenger ville være en del av landslaget. Hegerberg oppga forskjellsbehandlingen av kvinner og menn i fotballen og manglende satsing på kvinnene som årsak.

I 2022 var hun tilbake på landslaget nesten fem år etter at hun tok pause. 7. april 2022 gjorde hun comeback med hat-trick i VM-kvalifiseringskampen hjemme mot Kosovo, og sommeren samme år var hun i den norske troppen til EM i England 2022. Mesterskapet var en skuffelse, laget kom ikke videre fra gruppespillet etter tap for England og Østerrike.

Hegerberg pådro seg en skade i september 2022 mot Belgia i den siste kvalifiseringskampen til VM i New Zealand og Australia i 2023, men kom tilbake etter et halvt år, og var med i landslagssjef Hege Riises tropp som blepresentert i juni 2023.

## Meritter
### Klubb
; Stabæk
* NM: vinner 2012
* Toppserien: sølv 2012
; FFC Turbine Potsdam
* Bundesliga: sølv 2012/13
* Tysk cup: sølv 2012/13
; Olympique lyonnais/Lyon
* Division 1 Féminine (fransk toppserie): vinner 2014/15, 2015/16, 2016/17, 2017/18, 2018/19, 2019/20, 2021/22, 2022/23
* Coupe de France Féminine (fransk cup): 2014/15, 2015/16, 2016/17, 2018/19, 2019/20, 2022/23
* Mesterligaen: vinner 2015/16, 2016/17, 2017/18, 2018/19, 2019/20, 2021/22

### Landslag
;Norge
* EM: sølv 2013

## Personlige utmerkelser

* Statoils unge talentpris: Månedens talent 2011, 2012
* Årets unge spiller i Toppserien 2011
* Årets komet i Toppserien 2012
* Norges Fotballforbund Gullballen 2015, 2016 og 2018 
* UEFA Årets kvinnelige spiller i Europa 2015/16 
* Aftenpostens gullmedalje 2016
* Sportsjournalistenes statuett 2016
* Idrettsgallaen, Årets kvinnelige utøver 2017
* BBC, Årets kvinnelige fotballspiller i verden 2017 og 2019
*Nominert til FIFA Best Player for 2018
* Ballon d'Or, verdens beste fotballspiller 2018

## Rekorder

* Flest scoringer i Mesterligaen/UEFA Women's Champions League: 59 
* Flest scoringer på én sesong i Mesterligaen/UEFA Women's Champions League: 15
* Flest scoringer for én klubb i Mesterligaen/UEFA Women's Champions League: 55 (Lyon)
* Første spiller til å score hat-trick i en mesterligafinale
* Første spiller til å score i 4 ulike mesterligafinaler
* Raskeste spiller til 50 scoringer i UEFA Women's Champions League og/eller cup: 49 kamper

## Bokutgivelse
I januar 2022 debuterte Hegerberg med en barnebok om fotball, *På samme lag* (Bonnier Forlag), sammen med søster Andrine Hegerberg og forfatter Harald Rosenløw Eeg. *VG* ga boken terningkast fire og skrev at boken har et tydelig formål: å tøffe opp jentene og apparatet rundt jentefotballen.

## Referanser




## Eksterne lenker
* 
* 
* 
* 
*  ''Ada (16) scoret fem på 35 minutter'', Aftenposten, 11. mai 2012
* Erlend Nesje: ''Adas kamp -Portrettintervju med Ada Hegerberg'' - A-magasinet nr. 28 - 11. juli 2025